**POZIV NEVLADNIM ORGANIZACIJAM**

Razpisujemo postopek izbora predstavnice oziroma predstavnika nevladnih organizacij (v nadaljevanju: predstavnik) v **Svet ministra za javno upravo za razvoj 5G tehnologije v Sloveniji.**

**Svet ministra bo posvetovalno telo, ki ga bo sestavljalo do 10 članov, vključno s predstavniki fakultet, znanstvenih in raziskovalnih inštitutov ter predstavnikom nevladnih organizacij. Svet bo obravnaval različna vprašanja oziroma vidike uvedbe oziroma razvoja 5G tehnologije v Sloveniji (kibernetska varnost, zdravstveni in drugi vidiki) in svetoval ministrstvu pri pripravi pravnih podlag, kot so na primer Strategija upravljanja z radiofrekvenčnim spektrom, informacijski memorandum, razpisi oziroma pravila za dodeljevanje 5G frekvenc podjetjem in podobno). Svet se bo sestajal po potrebi, najmanj pa enkrat na mesec.**

V skladu z načeli demokratičnega izbora bomo postopek izbora predstavnika nevladnih organizacij izvedli tako, kot nalaga [Poslovnik postopka izbora predstavnikov nevladnih organizacij](file:///C%3A%5Cmedia%5Cfiler_public%5Cd0%5Cf6%5Cd0f67500-f6d5-4ec4-aa96-702e5e57aff9%5Cposlovnik_izbora_prestavnikov_nvo_2019.pdf). Več informacij o postopku izborov predstavnikov NVO najdete [tukaj](file:///C%3A%5Cnvo-vseved%5Cpostopek-izbora-nvo-predstavnikov%5Ckako-tece-postopek%5C).

**Kako poteka postopek?**

Postopek izbora predstavnikov poteka tako, da nevladne organizacije najprej predlagajo svoje kandidate. Med njimi se poskuša s soglasjem vseh kandidatov izbrati najprimernejšega. Če soglasja za imenovanje ni, se izvedejo volitve, v katerih lahko sodelujejo vse nevladne organizacije, **ki so za to vnaprej izkazale interes (to je, so se prijavile kot volivci ali pa so predlagale svojega kandidata/kandidatko**).

**V postopku izbora bodo torej lahko sodelovale samo tiste nevladne organizacije, ki bodo predlagale svoje kandidate ali bodo pravočasno sporočile, da želijo glasovati.**

Rokovnik za izvedbo postopka je sledeč:

**25. 5. 2020** - objava poziva za prijavo kandidatov in volilnih upravičencev

**9. 6. 2020** - rok za oddajo prijav kandidatov in upravičencev

**15. 6. 2020** - rok za dopolnitev prijav

**16. 6. 2020** ob **11:00** - seja komisije za pregled prijav
**17. 6. 2020** - objava seznama upravičencev in kandidatov
**30. 6. 2020** ob **11:00** - javna predstavitev kandidatov in poskus imenovanja s soglasjem
**30. 6. 2020** - začetek volitev (pogojno)
**5. 7. 2020** - zaključek volitev (pogojno)
**6. 7. 2020** ob **11:00** - seja komisije za pregled glasovnic in izdaja sklepa o imenovanju (pogojno)

Seje komisije za pregled prijavnic, za pregled glasovnic in javna predstavitev se bodo odvile preko videokonference ali v prostorih CNVOS, informacije o tem bomo objavili pozneje.

Nevladna organizacija, ki bo predlagala svojega kandidata, mora v prijavi **obvezno napisati tudi krajšo predstavitev kandidata, iz katere so razvidne njegove reference s področja dela sveta ministra.**

Vodja postopka lahko kadarkoli zahteva dodatna pojasnila in dokazila o izpolnjevanju pogojev za upravičene organizacije in kandidate oziroma o referencah kandidata za predstavnika.

Prijavo za sodelovanje najdete na [tej povezavi](https://www.cnvos.si/nvo-vseved/postopek-izbora-nvo-predstavnikov/nove-prijavnice/prijava-za-upravicence-svet-ministra-5G/). Prijava mora vsebovati podpis zastopnika nevladne organizacije in podpis kandidata, v kolikor se ga predlaga. **Prijava, poslana po elektronski pošti, mora vsebovati faksimile podpisa ali skenirano podpisano prijavo.**

Po novem Poslovniku postopka izbora lahko nevladne organizacije in kandidati, ki na njihov predlog večkrat sodelujejo v postopkih izbora predstavnikov nevladnih organizacij v posvetovalna in druga telesa, pri CNVOS deponirajo svoje podpise, da lahko enostavneje pošiljajo svoje vloge v postopkih izbora (brez potrebe po vsakokratnem podpisovanju in žigosanju prijav ter drugih dokumentov).

Če želite kot NVO trajno shraniti svoj podpis za sodelovanje v postopkih izbora, lahko to naredite s pomočjo [obrazca za deponiranje podpisa za NVO](file:///C%3A%5Cnvo-vseved%5Cpostopek-izbora-nvo-predstavnikov%5Cnove-prijavnice%5Cizjava-deponiranje-podpisa-NVO%5C). Kandidat NVO lahko shrani svoj podpis s pomočjo [obrazca za kandidate](file:///C%3A%5Cnvo-vseved%5Cpostopek-izbora-nvo-predstavnikov%5Cnove-prijavnice%5Cizjava-deponiranje-podpisa-kandidat%5C).

Prijave lahko NVO pošljejo:

* po pošti na naslov: CNVOS, Povšetova 37, 1000 Ljubljana, ali
* po elektronski pošti na: nvo.predstavniki@cnvos.si

**Prijava mora prispeti na ta naslov najkasneje do 9. 6. 2020 do polnoči.**

Za dodatne informacije o postopku izbora smo vam na voljo na telefonu 01/542 14 22 ali na elektronski pošti monika.kostanjevec@cnvos.si.

**Vabimo vse zainteresirane nevladne organizacije, da sodelujete v postopku izbora.**

Objava / posredovano:

* objava na spletni strani [www.cnvos.si](http://www.cnvos.si)
* novice CNVOS